Etelä-Karjalassa annetaan raskaana oleville hinkuyskärokotteiden tehosteannoksia THL:n suosituksen mukaisesti

Terveyden ja hyvinvoinnin laitos (THL) on ohjannut hyvinvointialueita tarjoamaan hinkuyskärokotteen tehosteannosta raskaana oleville. Syynä tähän on tänä vuonna lisääntyneet hinkuyskätautitapaukset. Rokottamisen tavoitteena on estää vauvojen vakavia hinkuyskätapauksia. Etelä-Karjalassa tehosteannokset tarjotaan normaalien neuvolakäyntien yhteydessä.

Hinkuyskä on vaarallinen erityisesti vastasyntyneille sekä alle 1-vuotiaille lapsille, jotka eivät ole vielä ehtineet saada rokotetta. Ensimmäinen hinkuyskärokoteannos annetaan lapsille kolmen kuukauden iässä. Tämän vuoksi hinkuyskärokotteen tehosteannosta suositellaan annettavaksi raskausviikoilla 16–32. Odottajan saamasta rokotteesta hinkuyskän vasta-aineet siirtyvät sikiöön ja antavat vastasyntyneelle suojan hinkuyskää vastaan. Rokotteen voi tarvittaessa ottaa myös myöhemmässä raskauden vaiheessa. Raskauden aikainen rokottaminen hinkuyskärokotteella on turvallista ja se suojaa vauvaa hyvin elämän ensi kuukausina.

– Etelä-Karjalan neuvoloissa hinkuyskärokotteita tarjotaan normaalien neuvolakäyntien yhteydessä, eikä erillisiä ajanvarauksia niiden osalta tarvitse tehdä. Rokotteita on tilattu neuvoloihin ja rokotuksia aloitetaan tarjoamaan käyntien yhteydessä sitä mukaan kuin rokotteet yksiköihin saapuvat, kertoo neuvolatoiminnan esihenkilö Laura Olkkonen.

THL:n ohjaus rokotteiden tarjoamisesta raskaana oleville on voimassa tammikuun 2025 loppuun asti, mutta sitä jatketaan tarvittaessa.

Lisätietoja:

Laura Olkkonen, esihenkilö, neuvolatoiminta, puh. 040 7159 476, laura.olkkonen@ekhva.fi

Lisätietoa THL:n tiedotteesta 23.8.2024:

THL suosittelee hinkuyskärokotetta raskaana oleville – syynä tänä vuonna lisääntyneet tautitapaukset, jotka voivat olla vaarallisia vauvoille - THL